ועדת העבודה, הרווחה והבריאות, כנסת 17, פרוטוקול מספר 129, 2006-12-27 10:00

משה שרוני: בוקר טוב לכולנו, אני פותח את הישיבה בנושא הצעת חוק הביטוח הלאומי (תיקון מס' 86) (מענק לימודים) התשס"ו-2005.

שלומי מור: התיקון שלפנינו עוסק, כפי שאמר אדוני, במענק לימודים.

שלומי מור: מענק לימודים הוא מענק שמשולם למשפחות ברוכות ילדים שלהן ארבעה ילדים ויותר ולמשפחות חד-הוריות ולעוד פלחי אוכלוסייה קטנים שבהם מצא לנכון המחוקק לסייע במענק שסכומו 700 ש"ח כשהילד הוא עד גיל 11; וכשהילד בן בין 11 ל-14, 1,200 ₪ בערך, ברכישת ספרים וציוד לפני כל תחילת שנת לימודים.

משה שרוני: אבל יש עוד אצלנו בחשבונות עבור מלמדים 200 ₪ לא הגעתם קצת להעלות את זה, מה קרה?

שלומי מור: אדוני, אני אומר 686 ₪ שזה עד גיל 11; ו-1,200 ₪ שזה מ-11 עד 14.

משה שרוני: אני אוהב שהמספרים הם עגולים.

משה שרוני: אני מתבלבל בפרוטות.

וילמה מאור: ומגיל 14?

שלומי מור: אין זכאות.

שלומי מור: אנחנו מדברים על כ-84 אלף משפחות ועל כ-150 אלף ילדים שזכאים למענק הזה.

משה שרוני: מה העלות?

שלומי מור: העלות כ-150 מיליון ₪ מדי שנה.

שלומי מור: למעשה לפנינו שני תיקונים: האחד, עוסק במועד שבו נבחנת הזכאות למענק.

שלומי מור: כיום הזכאות למענק נבחנת בחודשים אוגוסט וספטמבר וכך יוצא שהמענק משולם או בתחילת שנת הלימודים או כחודש לאחר מכן, מה שמחטיא את מטרת המענק שנועד להיות משולם מעט קודם לכן.

משה שרוני: המענק צריך להימסר לפני הלימודים.

שלומי מור: נכון, אדוני.

רן כהן: צריך גם לשלם לפני הלימודים.

שלומי מור: נכון.

שלומי מור: ולכן התיקון המוצע קובע שהבדיקה של תנאי הזכאות תיעשה בחודשים יולי ואוגוסט, כך שהתשלום ייעשה עוד קודם מתחילת שנת הלימודים וישמש את מטרתו.

אברהם רביץ: זה לא מונע מי שמתגלית לו הזכאות יותר מאוחר, אז איך הוא מקבל את זה?

משה שרוני: חבר-הכנסת רביץ, יהיה לעוד שנה וחצי כדי לבקש, הבנת.

משה שרוני: התיקון השני:

שלומי מור: כיום המצב הוא שיכולה אישה להגיש שנים רבות לאחר המועד שבו היא לכאורה היתה זכאית את תביעתה.

אברהם רביץ: רטרואקטיבית?

שלומי מור: רטרואקטיבית.

שלומי מור: המצב הזה הוא שונה מקצבאות רבות ואחרות שבהם מדובר על תקופה של 18 חודשים לכל היותר שבהם ניתן להגיש רטרואקטיבית תביעה.

שלומי מור: ובתיקון שאנחנו מציעים, אנחנו מבקשים להכיל את ההוראה הזאת גם על מענק לימודים קרי: יכולה אישה תוך שנה וחצי מהמועד שבו היא היתה זכאית למענק הלימודים, להגיש את תביעתה.

אברהם רביץ: למה אתה אומר כל הזמן "אישה", גם איש.

שלומי מור: כמובן, תובע או תובעת.

שלומי מור: ואנחנו סבורים שנכון יהיה להעמיד בקנה אחד את תנאי הזכאות גם לגמלה הזו, הגם שלא מדובר באוכלוסייה מאוד גדולה כ-280 מקרים מדי שנה אנחנו מקבלים תביעות רטרואקטיביות.

משה שרוני: אדוני, יש לי שאלה.

משה שרוני: איך אנשים יודעים שהם זכאים למלגות.

משה שרוני: באיזה צורה אתם מודיעים?

שלומי מור: לגבי מענק לימודים, רוב רובן של התביעות הן תביעות יזומות, קרי:

שלומי מור: הביטוח הלאומי בוחן את תנאי הזכאות עפ"י מאגריו ומאשר את התביעות מבלי בכלל שהמבוטחים צריכים להגיע ולהגיש תביעה.

רן כהן: השאלה היא מאיפה בכלל הם יודעים שיש זכאות?

משה שרוני: באיזה צורה אתם מודיעים?

שלומי מור: ברגע שתאושר הצעת החוק, אנחנו כמובן נפרסם בעיתונות, בסניפים וכדומה הודעות שמציינות את התיקון.

משה שרוני: אני חושב שהדבר הכי טוב זה לפרסם בשלושה עיתונים.

שלומי מור: אני חושב שזה הנוהל, אדוני, בשניים או שלושה עיתונים.

משה שרוני: באינטרנט של הביטוח הלאומי ובכל המועדונים שישנם.

שלומי מור: בוודאי.

שלומי מור: מדי שנה יש הודעה לעיתונות בנושא הזה.

וילמה מאור: לא, הודעה לעיתונות זה משהו אחר, זה לא דומה, זה כך פרסום.

שלומי מור: גם על התיקון כמובן שיהיה.

משה שרוני: הפרסום יהיה גם בעיתון ערבי וגם בעיתון רוסי.

שלומי מור: אני כמעט בטוח שיש בערבי.

משה שרוני: תשתדלו, שיהיה ברוסית.

שלומי מור: אני ארשום לפניי.

משה שרוני: חבר-הכנסת כהן, שמעתי שאתה רוצה להגיד משהו.

רן כהן: לשאול שאלה.

רן כהן: מה רמת המימוש של הסעיף הזה מבחינת הערכה לגבי הזכאים, מה רמת המימוש שלו?

שלומי מור: כמו שאמרתי אדוני, אנחנו למעשה יוזמים את רוב רובן של התביעות ולכן כל מי שמבחינת מאגרי הביטוח הלאומי זכאי, רובם, 90 וכמה אחוזים, מקבלים.

שלומי מור: לכן המימוש הוא גבוה ביותר.

רן כהן: המימוש מבין המבקשים?

שלומי מור: לא, מימוש מבין הזכאים עפ"י מאגרי המוסד לביטוח לאומי.

חיים אמסלם: במלים פשוטות, אם נלך היינו הולכים רק לפי מבקשים, אולי היה רק 10 אחוזים בערך.

שלומי מור: אם אנשים לא היו מודעים לזכאות ולא היו מגישים את התביעות.

חיים אמסלם: האם נעשתה איזה בדיקה לבדוק כמה כאלה שהם בפוטנציאל זכאים, שהם פשוט לא היו מודעים והביטוח הלאומי לפי הקריטריונים שלו לא עלה עליהם.

משה שרוני: אבל הביטוח הלאומי כמה שאני מבין, לפי המאגר שלהם.

חיים אמסלם: אני בטוח שיש כאלה שהם לא מבקשים ולא משלמים להם.

שלומי מור: הם לא צריכים לבקש.

משה שרוני: חבר-הכנסת אמסלם, לפי המאגר של הביטוח לאומי, למי שמגיע – מודיעים לו, שולחים לו מכתב שמגיע לו, "נא להגיש בקשה".

משה שרוני: אני רוצה להניח שהם עושים את זה ואני בטוח שהם עושים את זה ועל האנשים לדעת שכשמקבלים מכתב זה, יש להגיש בקשה.

משה שרוני: נוסף לזה, אחר-כך מישהו כבר ישאל אותו, "תשמע, למה לא הגשת?", יש לו זמן שנה וחצי לקבל את זה רטרואקטיבית.

ורד וינדמן: אני רוצה לשאול את הביטוח הלאומי, אם אתה אומר שמרבית הזכאים מבקשים, מה הצורך שלכם בביטול של ההטבה שקיימת היום.

ורד וינדמן: למשל, אישה חד-הורית מבקשת עבור הילד שלה את מענק הלימודים והיא ביקשה את זה כעבור שנה וחצי ועוד חודש, בעצם אתם מבקשים בתיקון הזה להעניש את אותה אם לילד.

משה שרוני: גברתי, זו לא ענישה.

ורד וינדמן: רק שניה.

משה שרוני: יש מילים אחרות ולא ענישה, את חושבת ששנה וחצי לא מספיק, את חושבת שעשר שנים?

ורד וינדמן: המצב החוקי היום וזה התיקון, היום אין גבול של הזמן ולמעשה ההורה מצא כספים עבור קניית ספרים לילדו מן היקב ומן הגורן, אבל הוא נהיה מודע לזכויותיו מאוחר יותר, גורעים ממנו את הזכות למימוש.

חיים אמסלם: למה זה מסתיים בגיל 14?

משה שרוני: חינוך חובה.

חיים אמסלם: ואם הוא לא לומד בשיעור חובה, ואם יש ילד שלומד משהו אחר הוא לא זכאי לעזרה?

משה שרוני: איפה לומד, באמריקה?

חיים אמסלם: לא, בתיכון.

שלומי מור: אני רק רוצה להסביר את ההיגיון שמאחרי הגבלה של הגשת תביעות במשך 18 חודשים.

שלומי מור: ראשית, ההגבלה הזאת חלה לגבי כל קצבה ומענק לעניין חוק הביטוח הלאומי.

שלומי מור: שנה לעניין קצבה 18 חודש בעניין מענק.

שלומי מור: לא יכול להיות שקצבאות הביטוח הלאומי יהפכו למעין קופת חסכון ויישן מבוטח שנים על גבי שנים על זכויותיו, עד שיתעורר.

משה שרוני: כן אדוני, אתה לא צריך להסביר, הבנו את זה וזהו.

אברהם רביץ: אני מבין שיש בעיות במחלקה המשפטית אצלכם,

אברהם רביץ: אני מבין שיש לכם חסר של משפטנים וזה מאוד חשוב לנו לוועדה.

משה שרוני: חבר-הכנסת רביץ.

משה שרוני: אני אעשה ישיבה מיוחדת לנושא הזה.

אברהם רביץ: טוב, תודיע להם שאנחנו מודאגים.

משה שרוני: יגאל יהיה אצלי היום, אני אמסור לו שחבר-הכנסת רביץ מודאג מאוד מכל הנושא הזה.

איתי עצמון: "הצעת חוק הביטוח הלאומי (תיקון מס' 6) (מענק לימודים).

איתי עצמון: בסעיף קטן (ב)(1) במקום: "בתחילת כל שנת לימודים" יבוא: "לפני תחילת כל שנת לימודים או בתחילתה";

איתי עצמון: בסעיף 296(ג) לחוק העיקרי, פסקה (1) – תימחק.

משה שרוני: הצבעה – מי בעד הצעת החוק.

משה שרוני: מי נגד - אין.

משה שרוני: תודה רבה, הישיבה נעולה.